**Singurătatea**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am visat singurătatea

Ce-și deschise hăul gurii

Să-mi înhațe libertatea

Ca pe dulcele fripturii.

Îmi era atât de strașnic

Că nu mai vedeam cu văzul

Nici azur din cerul pașnic,

Nici cuvânt ce-ar spune crezul.

Doar cădere din cădere

Cu un fulg boțit în centru

Buimăcit că i se cere,

Dar nu i se spune pentru.

Tot din beznă în prăpăstii,

Tot din jos înspre-njosire

Fără noime de sugestii

În lozinca de iubire.

Prin chiuituri de sârbă

Ce le vream prinse pe deget

Și-mi era atât de scârbă

Îndoit băbește-n preget.

Cineva din hăul nopții

Îmi râdea cu înfocare

Că sunt liberi numai morții

Orbi să nu mai vadă Soare.

Tot plângeau fără de voce

Pe alături nu știu cine

Suflete care în bocet

Îmi cereau să am rușine.

Auzeam iar cucuriguri

Împletite mie-n suflet,

Însă tremuram ca-n friguri

Sufocat de iz de rufe.

Zăngăneau arginți la tâmple,

Iar eu așteptam statuie

Încă ce-o să mi se-ntâmple

În șederea din cățuie.

Nu aud să bată inimi

Nici în sânge, nici în fraze

Și nu-i nimeni, și nu-i nimeni

Lângă patu-mi fără raze.

„Ce-i cu tine?”-mi rupse moartea

Soața mea cu grijă... lângă...

„Am visat singurătatea

Și-am crezut că iar sunt singur!..”

Victor Bragagiu